REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 02-2460/13

17. septembar 2013. godine

B e o g r a d

NARODNA SKUPŠTINA

 Odbor za prostorno planiranje, saobraćaj, infrastrukturu i telekomunikacije, na sednici održanoj 17. septembra 2013. godine, razmotrio je Izveštaj o radu Republičke agencije za elektronske komunikacije za 2012. godinu.

Sednici su prisustvovali prof. dr Jovan Radunović, predsednik Upravnog odbora i dr Milan Janković, direktor Republičke agencije za elektronske komunikacije.

 Na osnovu člana 237. stav 4. Poslovnika Narodne skupštine, Odbor za prostorno planiranje, saobraćaj, infrastrukturu i telekomunikacije podnosi

I Z V E Š T A J

 Saglasno članu 237. Poslovnika Narodne skupštine, Odbor za prostorno planiranje, saobraćaj, infrastrukturu i telekomunikacije razmotrio je Izveštaj o radu Republičke agencije za elektronske komunikacije za 2012. godinu, koji je podnet Narodnoj skupštini na osnovu člana 28. Zakona o elektronskim komunikacijama.

 Odbor je jednoglasno utvrdio Predlog zaključka koji dostavlja Narodnoj skupštini na razmatranje i odlučivanje.

 Za izvestioca Odbora na sednici Narodne skupštine određen je Dejan Radenković, predsednik Odbora.

PREDSEDNIK ODBORA

 Dejan Radenković

PREDLOG

 Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10 ) i člana 239. stav 3. Poslovnika Narodne skupštine („Službeni glasnik RS“, br. 20/12-prečišćen tekst),

 Narodna skupština Republike Srbije, na sednici održanoj \_\_\_\_\_2013. godine, donela je

 Z A K Lj U Č A K

o Izveštaju o radu Republičke agencije za elektronske komunikacije za 2012. godinu

1. Narodna skupština prihvata Izveštaj o radu Republičke agencije za elektronske komunikacije za 2012. godinu.
2. Narodna skupština podržava aktivnosti Republičke agencije za elektronske komunikacije usmerene na stvaranje uslova za ravnomeran i stabilan razvoj elektronskih komunikacija na teritoriji Republike Srbije.
3. Narodna skupština podržava aktivnosti Republičke agencije za elektronske komunikacije usmerene na rešavanje problema adekvatnog i racionalnog poslovnog prostora.

 4. Ovaj zaključak objaviće se u ,,Službenom glasniku Republike Srbije“.

RS Broj:

U Beogradu, \_\_ 2013. godine

 NARODNA SKUPŠTINA REPUBLIKE SRBIJE

 PREDSEDNIK

 dr Nebojša Stefanović

 O B R A Z L O Ž E Nj E

Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10), Narodna skupština donosi zakone i druge opšte akte.

 Članom 239. stav 1. Poslovnika Narodne skupštine („Službeni glasnik RS“, br. 20/12-prečišćen tekst), predviđeno je da Narodna skupština razmatra izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru, kao i predlog zaključaka odnosno preporuke nadležnog odbora, na prvoj narednoj sednici. Stavom 3. ovog člana takođe je predviđeno da Narodna skupština, po zaključenju rasprave, donosi zaključak, odnosno preporuku.

Na osnovu člana 28. Zakona o elektronskim komunikacijama („Službeni glasnik RS“, br. 44/10) Upravni odbor Republičke agencije za elektronske komunikacije podnosi Narodnoj skupštini godišnji izveštaj o radu Agencije. Godišnji izveštaj za prethodnu kalendarsku godinu, podnosi se najkasnije do kraja drugog tromesečja tekuće godine.

Upravni odbor Republičke agencije za elektronske komunikacije blagovremeno je podneo Narodnoj skupštini redovan godišnji Izveštaj o radu i aktivnostima za 2012. godinu, koji je Odbor za prostorno planiranje, saobraćaj, infrastrukturu i telekomunikacije razmotrio na sednici održanoj 17. septembra 2013. godine. Saglasno članu 237. stav 4. Poslovnika Narodne skupštine, Odbor je na istoj sednici utvrdio Predlog zaključka, koji je sa izveštajem podneo Narodnoj skupštini.

Odbor za prostorno planiranje, saobraćaj, infrastrukturu i telekomunikacije je prihvatio Izveštaj o radu Republičke agencije za elektronske komunikacije za 2012. godinu i podržao aktivnosti usmerene na stvaranje uslova za ravnomeran i stabilan razvoj elektronskih komunikacija na teritoriji Republike Srbije.

 Na osnovu člana 8. stav 3. Zakona o Narodnoj skupštini („Službeni glasnik RS“, br. 9/10), Narodna skupština objavljuje akte u „Službenom glasniku Republike Srbije“.